അപകടങ്ങളിലേക്ക് മാടി വിളിച്ച് പതങ്കയം യുവാവിനെ ഒഴുക്കില്പ്പെട്ട് കാണാതായി കോഴിക്കോട്: കോടഞ്ചേരി പതങ്കയത്ത് യുവാവിനെ ഒഴുക്കില്പ്പെട്ട് കാണാതായി. തലശ്ശേരി സ്വദേശി നഈം24 ആണ് ഒഴുക്കില്പ്പെട്ടത്. ഒമ്ബത് പേരടങ്ങിയ സംഘമാണ് ഇവിടെ കുളിക്കാനായി എത്തിയിരുന്നത്. കുളിക്കുന്നതിനിടെ നഈം ഒഴുക്കില്പ്പെടുകയായിരുന്നു. മുക്കം ഫയര്ഫോഴ്സും കോടഞ്ചേരി പൊലീസും നാട്ടുകാരും സ്ഥലത്തെത്തി തിരച്ചില് നടത്തുകയാണ്. കോഴിക്കോട്ടെ മലയോര മേഖലയിലെ സ്ഥിരം അപകടമേഖലയായി മാറുകയാണ് പതങ്കയം. ഇതിനകം നിരവധി പേര്ക്കാണ് ഇവിടെ ഒഴുക്കില്പ്പെട്ട് ജീവന് നഷ്ടപ്പെട്ടത്. സമീപ ജില്ലകളില് നിന്നുമെത്തുന്നവരാണ് കൂടുതലും അപകടത്തില്പ്പെടുന്നത്. അപകടം പതിയിരിക്കുന്ന കാര്യം പ്രദേശവാസികള് പറഞ്ഞാലും ഇത് വകവെയ്ക്കാതെ വെള്ളത്തില് ഇറങ്ങുന്നവരാണ് അപകടത്തില്പ്പെടുന്നതെന്ന് നാട്ടുകാര് പറയുന്നു. വഴുവഴുപ്പുള്ള പാറകളില് ചവിട്ടി തെന്നി വീണും ഒഴുക്കില്പ്പെടുന്നവരും പതങ്കയത്തുണ്ട്. മുന്നറിയിപ്പ് ബോര്ഡുകള് പ്രദേശത്തുണ്ടെങ്കിലും ഇതൊന്നും നഗരങ്ങളില്നിന്നെത്തുന്ന സഞ്ചാരികള് വകവെയ്ക്കാറില്ല. കോടഞ്ചേരി ഗ്രാമപഞ്ചായത്തിലെ നാരങ്ങാത്തോട് ഇരുവഴിഞ്ഞിപ്പുഴയിലാണ് പതങ്കയം വെള്ളച്ചാട്ടം. പാലരുവി പോലുള്ള തെളിഞ്ഞ വെള്ളമാണ് പലരേയും ഇവിടെ വെള്ളത്തില് ഇറങ്ങാന് പ്രേരിപ്പിക്കുന്നത്. കഴിഞ്ഞ കുറച്ച് വര്ഷങ്ങളായി നിരവധി പേരാണ് ഇവിടെ ഒഴുക്കില് അകപ്പെടുന്നത്. ഇവിടെത്തെ ആഴമേറിയ ഭാഗത്തും ചുഴികളിലും പെട്ടാണ് മിക്കവര്ക്കും ജീവന് നഷ്ടപ്പെട്ടത്. ദിവസേന നൂറുകണക്കിന് വിനോദസഞ്ചാരികള് എത്തുന്നുണ്ടെങ്കിലും ഇവിടെ നിയന്ത്രിക്കാന് സംവിധാനങ്ങളില്ലാത്തതും അപകടങ്ങള് വര്ദ്ധിപ്പിക്കുന്നുണ്ട്.